ประกันสังคม เตรียมส่งหนังสือแจ้งผู้ประกันตนที่จ่ายเงินสมทบเกิน ติดต่อขอรับเงินคืนได้ภายใน 1 ปี นับแต่วันที่ได้รับหนังสือแจ้ง
ประกันสังคม เตรียมส่งหนังสือแจ้งผู้ประกันตนที่จ่ายเงินสมทบเกิน ติดต่อขอรับเงินคืนได้ภายใน 1 ปี นับแต่วันที่ได้รับหนังสือแจ้งนายทศพล กฤตวงศ์วิมาน เลขาธิการสำนักงานประกันสังคม เปิดเผยว่า สำนักเงินสมทบ สำนักงานประกันสังคม ดำเนินการจัดส่งหนังสือแจ้งผู้ประกันตนกรณีที่ชำระเงินสมทบ โดยใช้วิธีประมวลผลระบบกรณีคืนเงินสมทบให้กับผู้ประกันตนที่ทำงานกับนายจ้างหลายรายและส่งเงินสมทบเกิน โดยในแต่ละปีมีจำนวนกว่า 1 แสนราย โดยทุกปีสำนักงานประกันสังคม จะส่งหนังสือแจ้งปีละ 1 ครั้ง ภายในเดือน พฤษภาคม 2563 งวดเดือนมกราคม – ธันวาคม 2562 ผู้ประกันตนที่ได้รับหนังสือแจ้งคืนเงินส่วนที่เกินจำนวนจากสำนักงานประกันสังคม สามารถยื่นคำขอรับเงินคืนได้พร้อมกรอกข้อความ แนบรายละเอียด เงินสมทบส่วนที่เกินจำนวน และสำเนาสมุดบัญชีเงินฝากธนาคารประเภทออมทรัพย์ (ธนาคารกรุงเทพ ธนาคารกสิกรไทย ธนาคารกรุงไทย ธนาคารทหารไทย ธนาคารไทยพาณิชย์ ธนาคารธนชาต ธนาคารซีไอเอ็มบีไทย ธนาคารกรุงศรีอยุธยา ธนาคารอิสลามแห่งประเทศไทย) พร้อมรับรองสำเนาถูกต้อง ส่งคืนทางไปรษณีย์ถึงสำนักงานประกันสังคม หรือส่งคืนที่สำนักงานประกันสังคมทั่วประเทศ และให้วงเล็บมุมซองว่า “ขอคืนเงินสมทบ” โดยยื่นคำขอรับเงินสมทบส่วนที่เกินคืนภายใน 1 ปี นับตั้งแต่วันที่นำส่งเงินสมทบ หรือวันที่ได้รับแจ้ง เลขาธิการสำนักงานประกันสังคม กล่าวต่อไปว่า ขอให้ผู้ประกันตนตรวจสอบและรักษาสิทธิของตนเองให้ถูกต้อง โดยสามารถตรวจสอบข้อมูลการส่งเงินสมทบของตนเองได้ที่สำนักงานประกันสังคมเขตพื้นที่ หรือจังหวัดที่นายจ้างนำส่งเงินสมทบ โดยสามารถสอบถามข้อมูลเพิ่มเติมได้ที่สำนักเงินสมทบ สำนักงานประกันสังคม หมายเลขโทรศัพท์ 0 2956 2264 – 7 หรือที่สำนักงานประกันสังคมกรุงเทพมหานครเขตพื้นที่/จังหวัด/สาขา ที่ท่านสะดวก และโทรศัพท์สายด่วน 1506 ให้บริการ 24 ชั่วโมง